钦定古今图书集成/历象汇编/岁功典/第053卷 > 《淮南子》 > 天文训
## 钦定古今图书集成/历象汇编/岁功典/第053卷 > 《淮南子》 > 天文训

日冬至则斗北中绳，阴气极，阳气萌，故曰冬至为德。
日夏至则斗南中绳，阳气极，阴气萌，故曰夏至为刑。
阴气极则北至北极，下至黄泉，故不可以凿地穿井，
万物闭藏，蛰虫首穴，故曰“德在室。”阳气极则南至南
极，上至朱天，故不可以夷丘上屋，万物蕃息，五谷兆
长，故曰“德在野。”日冬至则水从之，日夏至则火从之，
“故五月火正而水漏，十一月水正而阴胜。阳气为火，
阴气为水，水胜故夏至湿，火胜故冬至燥，燥故炭轻，
湿故炭重。”日冬至，井水盛，盆水溢，羊脱毛，麋角解，鹊
始巢。八尺之修，日中而景丈三尺。日夏至而流黄泽，
石精出，蝉始鸣，半夏生，蚊虻不食驹犊，鸷鸟不搏黄
口。八尺之景，修径尺五寸，景修则阴“气胜，景短则阳
气胜，阴气胜则为水，阳气胜则为旱。”

芒种加十五日，斗指午，则阳气极，故曰“有四十六日
而夏至”，音比黄锺。

夏日至，则阴乘阳，是以万物就而死。

夏至，日出东北维，入西北维。